**Timothy Liljegren** (s. 30. huhtikuuta 1999 Kristianstad, Ruotsi) on ruotsalainen jääkiekkopuolustaja, joka pelaa NHL-joukkue Toronto Maple Leafsin organisaatiossa. Hän pelannee lähinnä AHL-joukkue Toronto Marliesissa. Maple Leafs varasi Liljegrenin ensimmäisellä kierroksella 17. pelaajana NHL:n varaustilaisuudessa 2017. Hän laukoo oikealta.

Pelityyli
---------

*The Sports Forecaster* -sivuston mukaan Liljegren on lahjakas hyökkäävä puolustaja, jonka luistelu on vaivatonta ja liike ketterää. Hän tuo kiekkoa nopeasti ylöspäin, hallitsee kiekkoa rauhallisesti ja on käyttökelpoinen ylivoimapelaaja. Liljegren ei ole kuitenkaan kovin isokokoinen puolustaja ja hänen tulisi lisätä voimaa. Liljegrenillä on kehitettävää myös kiekottomassa pelissä.

*NHL Suomi* -sivuston Marko Ollonqvistin mukaan Liljegrenin parhaat vahvuudet ovat hyökkäyspäässä. Hän rakastaa pitää kiekkoa ja rytmittää peliä erinomaisesti. Liljegren on jatkuva uhka vastustajan alueelle päästäessään ja omaa erinomaiset kiekonkäsittelytaidot. Ollonqvistin mukaan hänen suurin vahvuusalueensa on kyky nähdä kaukalo. Liljegren myös laukoo hyvin ja on samanaikaisesti sekä ketterä että nopea luistelija. Olloqvistin mukaan kaikkein parasta Liljegrenin pelaamisessa on muihin hyökkäysvoittoisiin puolustajiin nähden myös hänen erinomainen oman pään pelaamisensa. Liljegren ei anna tuumaakaan vastustajalle periksi ja hänen tasapainonsa on todella korkeaa luokkaa.

Liljegren on maininnut esikuvakseen Nicklas Lidströmin. Aktiivipelaajista hän seuraa omien sanojensa mukaan Erik Karlssonia.

Ura
---

### Seuraura

4-vuotiaana jääkiekkoilun aloittanut Liljegren on Kristianstads IK:n kasvatti. Hän pelasi kaudella 2012–2013 Kristianstadin ja Osby IK:n U16-junioreiden yhdistelmäjoukkueessa, jonka jälkeen Liljegren muutti vain 14-vuotiaana Ängelholmiin ja siirtyi kaudeksi 2013–2014 Rögle BK:n U16-junioreihin. Hän nousi joukkueen kapteenistoon. Liljegren voitti pelipaikastaan huolimatta Röglen sisäisen pistepörssin tehoilla 22+19=41, joilla hän voitti myös koko U16 Elitin puolustajien piste- ja maalipörssin sekä sijoittui koko sarjan pistepörssissä seitsemänneksi. Kaudella 2014–2015 Liljegren oli joukkueensa tehokkain puolustaja sekä U16 SM:n tehoilla 9+7=16 että J18 Allsvenskanissa tehoilla 3+6=9.

Dubuque Fighting Saints varasi Liljegrenin 207. pelaajana USHL:n varaustilaisuudessa 2015. Hän jatkoi kaudella 2015–2016 kuitenkin pelejään Röglen organisaatiossa. Liljegren pelasi suurimman osan kaudestaan seuran J20-junioreissa. Hän voitti Röglen sisäisen tehotilaston lukemalla +22, joilla Liljegren voitti myös koko J20 SuperElitin puolustajien tehotilaston. Hän voitti kauden päätteeksi sarjan pronssia. Liljegren valittiin myös kauden parhaaksi alle 18-vuotiaaksi puolustajaksi. Hän debytoi myös seuran SHL-joukkueessa, jossa Liljegren pelasi 19 runkosarjaottelua tehopistein 1+4=5. Vain 16-vuotias Liljegren teki SHL-debyyttinsä 3. joulukuuta 2015 HV71:tä vastaan. Hänestä tuli kaikkien aikojen kymmenenneksi nuorin SHL:ssä debytoinut pelaaja. SHL-uransa avausmaalin Liljegren teki 24. helmikuuta 2016 kahden miehen ylivoimalla vieraissa Linköpings HC:tä vastaan. Hän keräsi ottelussa myös syöttöpisteen Patrick Cehlinin tekemään maaliin, joka syntyi samalla ylivoimalla vain 44 sekuntia aiemmin.

Maaliskuussa 2016 Liljegren teki Röglen kanssa kaksivuotisen SHL-sopimuksen. Hän oli kauden 2016–2017 kaksi ensimmäistä kuukautta sivussa mononukleoosin vuoksi. Liljegren teki SHL:ssä kauden aikana edellisen kauden tapaan 19 runkosarjaottelussa tehot 1+4=5. Hän pelasi kauden aikana miesten pelejä myös viiden ottelun verran lainalla sarjatasoa alempana HockeyAllsvenskan-joukkue Timrå IK:ssa tammikuussa 2017. Liljegren pelasi osan kaudestaan myös Röglen J20-junioreissa, joiden paras pistemies ja syöttäjä hän oli pudotuspeleissä tehoilla 1+4=5.

Toronto Maple Leafs varasi Liljegrenin ensimmäisellä kierroksella 17. pelaajana NHL:n varaustilaisuudessa 2017. Samana kesänä hänet varasi myös OHL-joukkue Niagara IceDogs 13. pelaajana CHL:n varaustilaisuudessa. Liljegren teki jo saman kesän heinäkuussa kolmivuotisen tulokassopimuksen Maple Leafsin kanssa. Syksyn harjoitusleirin päätteeksi seura lähetti hänet AHL-joukkue Toronto Marliesiin. Käytäntö on varsin poikkeuksellinnen, sillä useimmiten alle 20-vuotiaat pelaajat lähetetään CHL:ään tai Eurooppaan.

Kesäkuussa 2022 Liljegren teki Maple Leafsin kanssa kaksivuotisen ja yhteensä 2,8 miljoonan dollarin arvoisen jatkosopimuksen.

### Maajoukkueura

Liljegren pelasi alle 20-vuotiaiden MM-kilpailuissa vuonna 2018, jolloin hän voitti hopeaa. Liljegren valittiin Venäjää vastaan pelatun alkulohkon ottelun päätteeksi Ruotsin ottelun parhaaksi pelaajaksi. Hän pelasi myös alle 18-vuotiaiden MM-kilpailuissa vuosina 2016 ja 2017, joista ensimmäinen turnaus päättyi hopeaan. Vuoden 2017 turnauksessa Liljegren toimi Ruotsin varakapteenina.

Liljegren pelasi myös alle 18-vuotiaiden Ivan Hlinkan muistoturnauksessa vuonna 2016, jolloin hän oli Ruotsin paras pistemies ja syöttäjä tehoilla 1+3=4. Liljegren pelasi myös World U-17 Hockey Challengessa vuonna 2015, jolloin hän voitti pronssia. Liljegren jakoi tehoilla 3+2=5 Ruotsin sisäisen pistepörssin voiton Rickard Huggin ja Lukas Elvenesin kanssa sekä sisäisen maalipörssin voiton Huggin ja Erik Brännströmin kanssa. Hänet valittiin turnauksen tähdistökentälliseen. Yhteensä Liljegren on pelannut 12 nuorten ja 45 poikien maaottelua.

Muuta
-----

Liljegrenillä on myös Yhdysvaltain kansalaisuus, sillä hänen isänsä perhe on kotoisin New Jerseyn osavaltiosta.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2015–2016 | Rögle BK | SHL | 19 | 1 | 4 | 5 | 4 | – | – | – | – | – | U18 | 7 | 1 | 5 | 6 | 0 |
| 2016–2017 | Timrå IK | Allsvenskan | 5 | 0 | 1 | 1 | 4 | – | – | – | – | – | U18 | 7 | 0 | 2 | 2 | 4 |
|  | Rögle BK | SHL | 19 | 1 | 4 | 5 | 4 | – | – | – | – | – |
| 2017–2018 | Toronto Marlies | AHL | 44 | 1 | 16 | 17 | 20 | 20 | 0 | 4 | 4 | 6 | JMM | 7 | 1 | 1 | 2 | 4 |
| 2018–2019 | Toronto Marlies | AHL | 43 | 3 | 12 | 15 | 18 | 13 | 0 | 5 | 5 | 8 |
|  | Newfoundland Growlers | ECHL | 1 | 0 | 0 | 0 | 0 | – | – | – | – | – |
| 2019–2020 | Toronto Marlies | AHL | 40 | 5 | 25 | 30 | 18 | – | – | – | – | – |
|  | Toronto Maple Leafs | NHL | 11 | 0 | 1 | 1 | 2 | – | – | – | – | – |
| 2020–2021 | Toronto Marlies | AHL | 21 | 2 | 9 | 11 | 10 | – | – | – | – | – |
|  | Toronto Maple Leafs | NHL | 2 | 0 | 0 | 0 | 2 | – | – | – | – | – |
| 2021–2022 | Toronto Maple Leafs | NHL | 61 | 5 | 18 | 23 | 14 | 2 | 0 | 0 | 0 | 0 |
| 2022–2023 | Toronto Maple Leafs | NHL | 67 | 6 | 12 | 18 | 30 | 5 | 0 | 0 | 0 | 0 | MM | 5 | 2 | 2 | 4 | 4 |
|  | Toronto Marlies | AHL | 2 | 0 | 1 | 1 | 0 | – | – | – | – | – |
| 4 kautta | yhteensä | NHL | 141 | 11 | 31 | 42 | 48 | 7 | 0 | 0 | 0 | 0 |
| 5 kautta | yhteensä | AHL | 150 | 11 | 63 | 74 | 66 | 33 | 0 | 9 | 9 | 14 |
| 2 kautta | yhteensä | SHL | 38 | 2 | 8 | 10 | 8 | – | – | – | – | – |

Lähteet
-------

* Timothy Liljegren The Internet Hockey Databasessa (englanniksi)
* Timothy Liljegren *Elite Prospects*. Everysport Media Group AB.  (englanniksi)

### Viitteet

1. ↑  Timothy Liljegren (@Timmeliljegren) | Twitter
2. ↑  Hohl, Garret: Nation Network 2017 Prospect Profile: #6 – Timothy Liljegren *canucksarmy.com*.  14.6.2017. The Nation Network Inc. Viitattu 10.1.2018. (englanniksi)
3. 1 2 3 4 5  Timothy Liljegren *Elite Prospects*. Everysport Media Group AB.  (englanniksi) Viitattu 18.1.2016.
4. ↑  Timothy Liljegren Stats, Profile, Bio, Analysis and More *sportsforecaster.com*. XML Team Solutions, LLC. Viitattu 10.1.2018. (englanniksi)
5. ↑  Ollonqvist, Marko: NHL Draft 2017 – Pelaajaprofiili: Timothy Liljegren *nhlsuomi.com*.  20.6.2017. Podium North. Viitattu 10.1.2018.
6. 1 2  McCarthy, Dave: Maple Leafs prospect Timothy Liljegren hopes for more stability *NHL.com*.  8.7.2017. TORONTO:  National Hockey League. Viitattu 10.1.2018. (englanniksi)
7. ↑  Nilsson, Patric: Hockeylivet leker för Timothy Liljegren *kristianstadsbladet.se*.  11.6.2013. Gota Media AB. Viitattu 10.1.2018. (ruotsiksi)
8. ↑  Bodin, Uffe: Han blir den tionde yngste svensken i SHL:s/elitseriens historia *Hockeysverige.se*.  3.12.2015. NewsMe. Viitattu 18.1.2016. (ruotsiksi)
9. ↑  Game detail: 24 Feb 2016, Linköping HC – Rögle BK *Eurohockey.com*.  24.2.2016. European Ice Hockey Online AB & eSports.cz s.r.o. Viitattu 10.1.2018. (englanniksi)
10. ↑  Mauritzson, Lasse: Rögle skriver kontrakt med landslagsduo *roglebk.se*.  30.3.2016. Rögle Marknads AB. Viitattu 10.1.2018. (ruotsiksi)
11. ↑  Johnston, Mike: Maple Leafs select Timothy Liljegren with No. 17 pick at NHL Draft *Sportsnet.ca*.  23.6.2017. Rogers Media Inc. Viitattu 10.1.2018. (englanniksi)
12. ↑  Sandström, Jocke: Timrå lånar SHL-back *timraik.se*.  2.1.2017. Timrå IK. Viitattu 10.1.2018. (ruotsiksi)
13. ↑  Maple Leafs Sign Timothy Liljegren to Entry-Level Deal  12.7.2017. Toronto Maple Leafs. Viitattu 10.1.2018. (englanniksi)
14. ↑  Toronto tulokassopimukseen huippulupaavan ruotsalaispuolustajan kanssa *suomikiekko.com*.  12.7.2017. Nordic Sport Media. Viitattu 10.1.2018.
15. ↑  Leafs PR Twitterissä (englanniksi)}}
16. ↑  Meltzer, Bill: Who can play where… and why  15.7.2016. Philadelphia Flyers. Viitattu 10.1.2018. (englanniksi)
17. ↑
18. ↑  BEST PLAYER OF THE GAME SELECTED BY THE TEAM (pdf)  5.1.2018. IIHF.  Arkistoitu 6.1.2018. Viitattu 10.1.2018. (englanniksi)
19. ↑  Carlsson, David: Timothy Liljegren Talks Disastrous Season, NHL Draft & Dreams *thehockeywriters.com*.  17.5.2017. The Hockey Writers. Viitattu 10.1.2018. (englanniksi)